**Základná škola s materskou školou Skačany 539**

HODNOTENIE ŽIAKOV Z UKRAJINY V ŠKOLSKOM ROKU 2022/2023

KRITÉRIÁ HODNOTENIA

Osobitosti výchovy a vzdelávania cudzincov

Deťom cudzincov, ktoré sa vzdelávajú v základných školách s vyučovacím jazykom slovenským sa zabezpečuje na odstránenie jazykovej bariéry jazykový kurz štátneho jazyka. Počas ich adaptačného obdobia v čase osvojovania si vyučovacieho jazyka sa pri ich hodnotení a klasifikácii odporúča postupovať podľa zákona a metodického pokynu na hodnotenie žiakov základnej školy.

Na základe dokumentu MŠ SR - Hodnotenie žiakov cudzincov v ZŠ a SŠ v školskom roku 2022/2023 škola vypracovala kritéria hodnotenia žiakov z Ukrajiny:

Špecifiká hodnotenia:

* Hodnotenie je potrebné čo najviac individualizovať, teda prispôsobiť špecifickým potrebám a rozvojovým možnostiam týchto žiakov.
* Adaptačný proces žiakov – využívať prevažne slovné hodnotenie a to najmä u žiakov 1. stupňa základnej školy; u žiakov 2. stupňa základnej školy doplniť klasifikáciu slovným hodnotením (tzv. kombinované hodnotenie).
* Do zápisnice z pedagogickej rady uviesť formu hodnotenia pre tohto žiaka s predpokladanou dĺžkou obdobia, počas ktorého bude tento žiak hodnotený inak ako ostatní žiaci príslušnej triedy v príslušnom vyučovacom predmete.
* Triedny učiteľ oboznámi žiaka na prvých vyučovacích hodinách so systémom slovenského hodnotenie. Rodičom budú tieto informácie podané na prvom rodičovskom združení v septembri.
* Pri hodnotní žiaka – cudzinca sa v prvom roku štúdia povinne zohľadňuje úroveň ovládania štátneho (slovenského) jazyka

Základné princípy hodnotenia:

* prihliadať na úroveň ovládania vyučovacieho jazyka žiakom,
* hodnotiť pokrok a osvojenie si vzdelávacieho obsahu,
* zohľadňovať pri hodnotení individuálnu situáciu,
* ako sa žiak zapája do vyučovacieho procesu,
* ako si žiak plní zadané úlohy (kvalita, tvorivosť, včasnosť a pod.),
* ako žiak spolupracuje s učiteľom, so spolužiakmi s rovnakým materským jazykom

a ostatnými spolužiakmi,

* zohľadňovať podľa možností aj výsledky predchádzajúceho vzdelávania na škole v cudzine (v listinnej alebo digitálnej podobe).

Priebežné hodnotenie:

V prvom štvrťroku šk. roka bude prebiehať adaptačné obdobie. Na pedagogických radách bude vždy prerokovaný ďalší postup hodnotenia týchto žiakov na základe zhodnotenia vyučujúcich.

Súhrnné hodnotenie:

Hodnotenie žiakov z zaradených na vzdelávanie podľa § 146 ods. 4 školského zákona so statusom osoby, ktorej bolo poskytnuté dočasné útočisko alebo sa konanie o poskytnutie dočasného útočiska začalo (status „odídenec) bude slovom

* absolvoval/-a aktívne- žiak sa na vyučovaní vyučovacieho predmetu aktívne zúčastňoval,
* absolvoval - žiak sa na vyučovaní vyučovacieho predmetu ospravedlnene nezúčastňoval alebo žiak bol prítomný a zo závažných dôvodov nepracoval (správa pediatra alebo odborného lekára),
* neabsolvoval/- ak žiak na vyučovaní vyučovacieho predmetu nepracoval alebo sa neospravedlnene vyučovania nezúčastňoval , (ďalej len „nehodnotené vyučovacie predmety“).

Po prehodnotení v pedagogickej rade je možné zmeniť vyššie uvedené hodnotenie na slovné hodnotenie alebo hodnotenie známkou.

Pri hodnotení vyučovacieho jazyka:

* Žiak 1. ročníka základnej školy, ktorého materinský jazyk je iný ako vyučovací jazyk navštevovanej základnej školy, sa hodnotí počas dvoch hodnotiacich období z vyučovacieho jazyka s prihliadnutím na úroveň prospechu z ostatných vyučovacích predmetov.
* Žiak 2. až 9. ročníka základnej školy sa počas dvoch hodnotiacich období hodnotí takým stupňom prospechu, ktorý zodpovedá prospechu z vyučovacieho jazyka na poslednom vysvedčení.
* Po uplynutí dvoch hodnotiacich období sa uplatňujú v ďalších dvoch hodnotiacich obdobiach z vyučovacieho jazyka miernejšie kritériá, napr. miernejšia stupnica hodnotenia diktátov zo slovenského jazyka.

Pri hodnotení ďalších vyučovacích predmetoch:

* Pri hodnotení žiaka – cudzinca v prvom aj druhom školskom roku sa hodnotia jeho vedomosti z príslušného predmetu, nie úroveň jazykovej správnosti jeho reči.
* Prispôsobovanie hodnotenia žiaka – cudzinca k hodnoteniu spolužiakov je potrebné začať postupne uplatňovať v predmetoch, v ktorých sa žiak vzdelával aj v škole v cudzine (anglický jazyk, iný cudzí jazyk, matematika apod.).

Doklad o získanom vzdelaní

V posledný vyučovací deň prvého polroka školského roka škola vydá žiakovi – cudzincovi, rovnako ako ostatným žiakom, výpis hodnotenia vyučovacích predmetov a správania žiaka za prvý polrok. Tento výpis nie je verejnou listinou. Vysvedčenie za prvý polrok sa vydáva na základe žiadosti plnoletého žiaka, zákonného zástupcu neplnoletého žiaka alebo zástupcu zariadenia.

V posledný vyučovací deň školského roka sa vydáva všetkým žiakom, vrátane žiakov - cudzincov vysvedčenie, ktoré obsahuje hodnotenie vyučovacích predmetov a správania žiaka za oba polroky príslušného školského roka. V poslednom ročníku vzdelávacieho programu strednej školy alebo odborného učilišťa sa žiakom vydáva vysvedčenie v posledný vyučovací deň pred začiatkom záverečnej skúšky, maturitnej skúšky alebo absolventskej skúšky.

Ak žiak – cudzinec v 4. ročníku základnej školy prospel vo všetkých predmetoch, na vysvedčení bude mať v doložke uvedený text: „Žiak získal primárne vzdelanie“. Na vysvedčení sa uvádza úroveň Slovenského kvalifikačného rámca aj úroveň Európskeho kvalifikačného rámca.

Ak žiak – cudzinec v 9. ročníku základnej školy prospel vo všetkých vyučovacích predmetoch, na vysvedčení bude mať v doložke uvedený text: „Žiak získal nižšie stredné vzdelanie“. Na vysvedčení sa uvádza úroveň Slovenského kvalifikačného rámca aj úroveň Európskeho kvalifikačného rámca.